
R E F E R A T  DE  A P R O B A R E
privind acceptarea unei succesiuni vacante


	Prin Hotărârea Consiliului Local nr. 87/2023 a fost acceptată, de principiu, o succesiune vacantă după defunctul Boitoș Zaharie, decedat la data de 13.06.2016, a cărui succesiune a fost declarată vacantă, respectiv cota de 1/1 parte din imobilul situat în municipiul Brad, strada General Vasile Milea, bloc D2, scara 4, etaj 1, apartament 28, județul Hunedoara, înscris în Cartea Funciară numărul 60424-C1-U33 a localității Brad, număr CF vechi 4818/28, număr de ordine A1, top. 6581/70/I constând din apartament cu două camere, bucătărie, cămară, baie, hol, balcon, cu suprafața de 44,38 mp. și cota aferentă acestei suprafețe din părțile comune împreună cu toate drepturile aferente apartamentului din terenul pe care este edificat blocul de locuințe evidențiat în CF 60424 Brad.
	Ulterior, Biroul Individual Notarial Petruică Simona Adriana, în baza pieselor din dosarul succesoral,  a emis Certificatul de vacanță succesorală nr. 72/28.04.2023 în care se certifică, în conformitate cu prevederile legale în vigoare, calitatea Municipiului Brad de moștenitor, în cotă de 1/1 parte, al imobilului identificat mai sus.
	În baza Certificatului de vacanță succesorală, în C.F. nr. 60424-C1-U33 Brad, s-a intabulat dreptul de proprietate, cu titlu de moștenire vacantă, asupra imobilului în favoarea Municipiului Brad, cu sarcinile existente la data emiterii certificatului, respectiv două ipoteci legale în favoarea Asociației de proprietari nr. 2 Brad pentru suma totală de 3.248,24 lei. 
	Prin adresa nr. 11 din 15.05.2023, înregistrată la Primăria Municipiului Brad sub nr. 30770 din 15.05.2023, Asociația de proprietari nr. 2 Brad, a comunicat suma totală de plată pentru imobil la data de 04.05.2023, respectiv 6.244,72 lei. 
	Prin adresa nr. 1526/15.05.2023, înregistrată la Primăria Municipiului Brad sub nr. 30747/15.05.2023, S.C. Termica Brad S.A., a comunicat că debitul total restant aferent imobilului este în cuantum de 2.473,26 lei.
	De asemenea, Biroul Executorului Judecătoresc Rovinar Daniel Marin a comunicat faptul că în dosarul execuțional nr. 337/2019 mai este de recuperat un debit de 463,08 lei, sumă datorată către S.C. TERMICA BRAD S.A.
	Astfel, rezultă un pasiv total al moștenirii vacante în cuantum de 9.181,06 lei.
Raportat la prevederile art. 1139 din Codul civil, republicat, cu modificările și completările ulterioare, moștenirea se dobândește retroactiv de la data deschiderii sale, respectiv decesul defunctului, iar municipiul suportă pasivul moștenirii vacante numai în limita valorii bunurilor din patrimoniul succesoral, respectiv va fi obligat să achite sarcinile și datoriile succesiunii proporțional cu partea dobândită prin intermediul vacanței succesorale, dar numai în limita activului și numai cu bunurile care fac parte din moștenire.
	În contextul celor de mai sus am inițiat prezentul proiect de hotărâre prin care am propus acceptarea acestei succesiuni vacante și aprobarea plății pasivelor succesorale existente, numai în limita valorii bunului din patrimoniul succesoral și îl supun spre dezbatere și aprobare plenului Consiliului Local al Municipiului Brad în forma prezentată.
În susţinerea propunerilor mele invoc prevederile art. 1135 - 1139 din Codul civil, republicat, cu modificările și completările ulterioare, ale art. 129 alin. 1, alin. 2 lit. c și art. 240 alin. 2 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

